ฟิทช์ยกบลจ.ไทยพาณิชย์น่าเชื่อถือสูงสุด
บลจ.ไทยพาณิชย์แกร่งได้รับจัดอันดับบริษัทจัดการกองทุนน่าเชื่อถือสูงสุดจาก ฟิทช์ เรทติ้งส์
28 พ.ค. 2556

บลจ.ไทยพาณิชย์แกร่งได้รับจัดอันดับบริษัทจัดการกองทุนน่าเชื่อถือสูงสุดจาก ฟิทช์ เรทติ้งส์
นางโชติกา สวนานนท์  กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า เมื่อเร็วๆนี้ บริษัทฯ ได้รับการประกาศปรับอันดับความน่าเชื่อถือจาก บริษัท ฟิทช์ เรทติ้งส์ (ประเทศไทย)  เป็นระดับ สูงสุด  “Highest standards (tha)” ซึ่งแสดงถึงการที่บริษัทมีการจัดการด้านปฏิบัติการและการลงทุนที่โดดเด่นกว่ามาตรฐานที่นักลงทุนสถาบันภายในประเทศใช้ในการพิจารณา จากเดิมที่บริษัทฯเคยได้รับประกาศจะอยู่ที่ระดับ“M2+(tha)”ซึ่ง แสดงถึงการที่บริษัทมีความเสี่ยงต่ำต่อความล้มเหลวในการจัดการด้านการปฏิบัติการและการลงทุนเมื่อเทียบ กับบริษัทจัดการกองทุนอื่นในประเทศไทย
"การได้รับประกาศการจัดอันดับความน่าเชื่อถือสูงสุดดังกล่าว ถือเป็นความภูมิใจและตอกย้ำความมั่นใจว่า ระบบงานที่บริษัทฯได้ปูทางไว้เป็นสิ่งที่ถูกต้องและได้รับการยอมรับอย่างดี จากนักลงทุนสถาบันซึ่งจะพิจารณา ที่กระบวนการทำงานมากกว่าที่จะเลือกลงทุนด้วยการพิจารณาความสามารถของผู้จัดการกองทุนเพียงอย่างเดียว" นางโชติกา กล่าว
ทั้งนี้ การให้ฟิทซ์เรตติ้งวัดผลอันดับบริษัทจัดการกองทุนภายในประเทศ (National Scale Asset Manager Rating) ในปีนี้ถือเป็นปีที่ 3 และเป็นสิ่งที่บลจ.ไทยพาณิชย์ให้ความสำคัญมาอย่างต่อเนื่อง เพื่อให้สอดคล้องกับแผนการเติบโตในระยะยาวด้วยการ เตรียมความพร้อมโดยพัฒนาระบบการลงทุน ระบบบริหารความเสี่ยง ระบบการคำนวณมูลค่าสินทรัพย์สุทธิ (NAV) ที่แม่นยำเพื่อให้นักลงทุนสถาบันที่ใช้บริการเกิดความมั่นใจ และเป็นสิ่งที่นักลงทุนรายย่อยได้รับประโยชน์ด้วย
ทั้งนี้ ฟิทช์ได้มีการปรับหลักเกณฑ์ Rating Scale และคำจำกัดความของอันดับบริษัทจัดการกองทุน ในเรื่องการบริหารการลงทุนและการปฏิบัติการในการลงทุน โดยแบ่งการจัดอันดับออกเป็น “Good Standards (tha)”, “High Standards (tha)”, และ” Highest standards (tha)”  โดยเปรียบเทียบกับมาตรฐานที่นักลงทุนสถาบัน ทั่วโลกใช้ในการพิจารณาเลือก ส่วนในกรณีของอันดับบริษัทจัดการกองทุนภายในประเทศ จะเปรียบเทียบกับมาตรฐานที่ นักลงทุนสถาบันภายในประเทศใช้ในการพิจารณา